2015 m. birželio 10 d. vyks Seimo Peticijų komisijos posėdis, kuriame iš esmės bus nagrinėjamos šios peticijos:

1. Aušrio Gedvilo ir Rimanto Astrausko peticija „Dėl Lietuvos Respublikos energetikos įstatymo 15 straipsnio 4 dalies pakeitimo“.

2. Pranciškaus Zinkevičiaus peticija „Dėl nykstančios Lietuvos tautos“.

3. Česlavos Maculevičiūtės peticija „Dėl mokesčių už liftą daugiabučiuose namuose“.

4. Rolando Matijošiaus ir kitų pareiškėjų peticija „Dėl Lietuvos Respublikos bausmių vykdymo kodekso 157 straipsnio“.

Aušrio Gedvilo ir Rimanto Astrausko peticijoje „Dėl Lietuvos Respublikos energetikos įstatymo 15 straipsnio 4 dalies pakeitimo“ pateiktas pasiūlymas Lietuvos Respublikos energetikos įstatymo 15 straipsnio 4 dalyje išbraukti du paskutinius sakinius: „Šiuo atveju vartotojas, gamintojas ar kitas asmuo, kurio prašymu energetikos objektas yra rekonstruojamas ar perkeliamas, apmoka energetikos įmonei energetikos objekto rekonstravimo ar perkėlimo išlaidas. Perkeltų ar rekonstruotų energetiko objektų nuosavybė nekeičiama.“

Pranciškaus Zinkevičiaus peticijoje „Dėl nykstančios Lietuvos tautos“ pateikti pasiūlymai:

1.2 dėl materialinių prielaidų sudarymo vaikų gimstamumui Lietuvoje padidinti;

1.2 dėl Lietuvos išblaivinimo, dėl sveiko gyvenimo būdo;

1.3 dėl moralės (dorovės) sugrąžinimo į Lietuvos gyvenimą;

1.4 dėl emigracijos stabdymo, imigracijos skatinimo.

Česlavos Maculevičiūtės peticijoje „Dėl mokesčių už liftą daugiabučiuose namuose“ pateiktas pasiūlymas „traktuoti liftą kitaip, negu kitus bendro naudojimo objektus, akcentuojant pirmo aukšto mokėjimų už liftą kaupimą ir gaunamos iš jo naudos neturėjimą“, „ rasti pirmų aukštų butų savininkams visų mokėjimų už liftą panaikinimo galimybę, darant pataisas teisės aktuose“.

Rolando Matijošiaus ir kitų pareiškėjų peticijoje „Dėl Lietuvos Respublikos bausmių vykdymo kodekso 157 straipsnio“ pateikti pasiūlymai:

1) nuteistojo lygtinio paleidimo iš pataisos įstaigos klausimą leisti spręsti pačiai pataisos įstaigai be prokuroro ir teismo sprendimų;

2) lygtinio paleidimo iš pataisos įstaigos sąlygos būtų taikomos visiems padariusiems nusikalstamas veikas asmenims, įskaitant ir nuteistuosius už nusikaltimus, padarytus įkalinimo įstaigose.

Posėdis vyks Prezidento salėje (I rūmai, II aukštas), posėdžio pradžia 12.30 val.

Komisijų biuro patarėja Janina Šniaukštienė, tel. (8 5) 239 6819, el. p. jasnia@lrs.lt